Zezì hadı tł'axǫǫ̀,
ı̨dòo yak'e ts'ǫ̀ k'eet'į̀ xè yahtı,
hadı,
“Setà,
hòt'a eyı nèhòı̨wo,
Neza weghàsǫhoedıì anele,
hanì-ı̨dè Neza neghàsǫhoedıì ayele ha.
Dǫ weghàneelaa sìı welǫ whìle ts'ǫ̀ geedaà agole ha t'à,
dǫ hazǫǫ̀ ts'ǫ̀ k'àowo awènelà.
Welǫ whìle ts'ǫ̀ ts'eedaa ts'edıı sìı dıı awèts'edı:
Nı̨ nek'ègeezǫ ha,
nı̨ zǫ Nǫ̀htsı̨ ehkw'ıı anet'e gık'èezǫ ha,
eyıts'ǫ Zezì-Krı,
jǫ ts'ǫ̀ weneehɂàa sìı,
gık'èezǫ ha.
La seghàneeɂǫǫ sìı weghǫ naht'e t'à dıı nèk'e neghàsǫhoedıì anèhłà.
Setà,
dıı nèè hòèlı̨ kwe nexè seghàsǫhoedı ı̨lè xèht'eè nexè seghàsǫhoedı ası̨ı̨le.
Zezì edecheekeè gha yahtı
“Dıı nèk'e dǫ hazǫǫ̀ seghàneelaa sìı nek'ègeezǫǫ̀ agèhłà.
Nets'ǫ agı̨ı̨t'e ı̨lèe sìı seghàgınèela,
eyıts'ǫ neyatıì k'èagı̨ı̨t'e.
T'asìı hazǫǫ̀ seghàneelaa sìı nets'ǫ zǫ hǫt'e,
eyı gık'èezǫǫ̀ agejà.
Yatı seghàneeɂǫǫ sìı gıghàehɂǫ xè gıgha ehkw'ı-ahodı.
Nets'ǫ aht'ı̨ hotıì sek'ègeezǫ,
eyıts'ǫ nı̨ seneehɂàa sìı gıgha ehkw'ı-ahodı.
Dıì gıgha yahtı.
Dıı nèk'e gots'ǫ dǫ hazǫǫ̀ gha yahtı ha dehsı̨į̀-aehsı̨-le,
hanìkò dǫ seghàneelaa sìı gıgha yahtı,
nets'ǫ agı̨ı̨t'e t'à.
Hazǫǫ̀ sets'ǫ agı̨ı̨t'ee sìı nı̨ nets'ǫ agı̨ı̨t'e,
eyıts'ǫ hazǫǫ̀ nets'ǫ agı̨ı̨t'ee sìı sı̨ sı sets'ǫ agı̨ı̨t'e.
Eyı hazǫǫ̀ gıts'ıhɂǫ̀ seghàsǫhoedı hǫt'e.
Hòt'a dıı nèk'e aht'e ha-le,
nets'ǫ̀ anahde ha,
hanìkò secheekeè ı̨łaà dıı nèk'e agı̨ı̨t'e.
Setà Degaı,
nıızì dahxà gıxonehdı;
nıızì wedahxà eghàlaehdaà asèneelàa sìı t'à gıxonehdı.
Hanì-ı̨dè ededı̨ sìı dǫ ı̨łè zǫ lagı̨ı̨t'e ha,
goxı̨ ı̨łè lawììt'e lanì.
Įłaà gıxè aht'e ekò nıızì dahxà gık'èhdì ı̨lè.
Įłè kò seghǫ wedıhòłı̨-le.
Įłè wedıhołè ha weghàhòt'ǫǫ sìı eyı zǫ wedıhołè ha.
Hanì-ı̨dè ayìı dek'eèhtł'èe sìı wek'ę̀ę̀ agode ha.
“Hòt'a nets'ǫ̀ ahde ha,
hanìkò ı̨łaà dıı nèk'e whıhda et'ıì eyı hazǫǫ̀ ghǫ goıhde hǫt'e.
Hanì-ı̨dè set'à sıì gınà ha.
Neyatıì gıghàehɂǫ hǫt'e,
eyıt'à dıı nèk'e ts'ǫ dǫ secheekeè dzagı̨ı̨hwhǫ,
sexèht'eè dıı nèk'e gots'ǫ agı̨ı̨t'e-le t'à.
Dıı nèk'e dǫ gots'ǫǫ̀ xàgı̨ı̨wa gha yahtı-le,
hanìkò wehłı̨ı̨ ch'à gık'èı̨dì gha nets'ǫ̀ yahtı.
Dıı nèk'e gots'ǫ aht'e-le,
sexèht'eè ededı̨ sı dıı nèk'e gots'ǫ agı̨ı̨t'e-le.
Nàowo ehkw'ıı t'à degaı agı̨ı̨le eyıts'ǫ nets'ǫ gı̨ı̨lı̨į̀ agı̨ı̨le;
neyatıì sìı nàowo ehkw'ıı hǫt'e.
Dıı nèk'e ts'ǫ̀ seneehɂà xèht'eè,
ededı̨ sı dıı nèk'e dǫ ta ts'ǫ̀ gııhɂà hǫt'e.
Gıgha neghàdìıhtı̨ hǫt'e,
hanì-ı̨dè ededı̨ sı hotıì degaı gı̨ı̨lı̨ xè nets'ǫ gı̨ı̨lı̨ ha.
Zezì dǫ hazǫǫ̀ gıgha ehkw'ı-ahodıı sìı gogha yahtı
“Secheekeèdeè zǫ gıgha yahtı nıìle.
Secheekeèdeè gıyatıì t'à dǫ seghǫ gıgha ehkw'ı-ahodıı sìı hazǫǫ̀ gıgha yahtı hǫt'e.
Hanì-ı̨dè hazǫǫ̀ ı̨łè zǫ lagı̨ı̨t'e ha.
Setà,
nexè aht'ı̨ eyıts'ǫ nı̨ sexè anet'ı̨,
ededı̨ sı goxèht'eè ı̨łè lagı̨ı̨t'e ha.
Goxè ı̨łè lagııt'è,
hanì-ı̨dè dıı nèk'e gots'ǫ dǫ jǫ ts'ǫ̀ seneehɂà,
gıgha ehkw'ı-ahodı ha.
Sexè enıìyah hòɂǫ anelàa sìı ededı̨ sı gıxè hanì enıìyah hòɂǫ ahłà.
Hanì-ı̨dè goxı̨ ı̨łè lawììt'e,
goxèht'eè,
ededı̨ ełexè ı̨łè lagı̨ı̨t'e ha.
Sı̨ gıxè aht'ı̨,
eyıts'ǫ nı̨ sexè anet'ı̨.
Hotıì ı̨łè zǫ lagııt'è agı̨ı̨le,
hanì-ı̨dè dıı nèk'e gots'ǫ dǫ sìı nı̨ seneehɂà,
eyıts'ǫ seghǫneètǫ lanì gıghǫneehtǫ gık'èezǫ ha.
“Setà,
dǫ hazǫǫ̀ seghàneelaa sìı t'aats'ǫǫ̀ sexè agı̨ı̨t'e ha dehwhǫ,
eyıts'ǫ sexè enıìyah hòɂǫ anelàa sìı geɂį̀ ha dehwhǫ.
Dıı nèè hòèlı̨ kwe seghǫneètǫ t'à sexè enıìyah hòɂǫ anelà ı̨lè.
“Setà,
nı̨ sìı ehkw'ı anet'e.
Dıı nèk'e dǫ nek'ègeezǫ-le kò,
sı̨ nek'èehsǫ hǫt'e,
eyıts'ǫ dıı dǫ seghàneelaa sìı jǫ ts'ǫ̀ asèneelà gık'èezǫ hǫt'e.
Nek'ègeezǫ agèhłà,
deɂǫ̀ǫ̀ nek'ègeezǫǫ̀ agehłe ha.
Hanì-ı̨dè dànì seghǫneètǫǫ sìı ededı̨ sìı hanì ełeghǫnegeètǫǫ̀ agede ha,
eyıts'ǫ sı̨ gıxè ı̨łè zǫ laht'e ha,”
Zezì hadıì Edetà ts'ǫ̀ xàyahtı.